Bloem-verkragter se vonnis versag | Netwerk24
Bloem-verkragter se vonnis versag
Deur Alzane Narrain 10 September 2018 19:07
Die twee lewenslange vonnisse wat Rayno Cramer van Bloemfontein weens die verkragting van 'n minderjarige meisie opgelê is, is op appèl in die Vrystaatse hooggeregshof tersyde gestel en aansienlik verlig.
Cramer (47), 'n voormalige elektrisiën van die Vrystaatse Psigiatriese Kompleks in Bloemfontein, sal sy vonnisse só uitdien dat hy effektief vir 10 jaar tronk toe gestuur word, het regter Celéste Reinders gelas.
Rayno Cramer vroeër in die Bloemfonteinse streekhof. Foto: Mlungisi Louw
Reinders het Cramer se skuldigbevinding bekragtig. Die streekhof het bevind dat hy die klaer, 'n 26-jarige student aan die Universiteit van die Vrystaat, in 2003 en 2004, toe sy 13 en 14 jaar oud was, onsedelik aangerand en verkrag het.
Die twee lewenslange vonnisse wat hy op twee aanklagte van verkragting opgelê is, is elk tot 10 jaar verminder. Die ses jaar tronkstraf weens onsedelike aanranding is tot 12 maande verminder.
Reinders het in haar appèluitspraak gesê sy stem saam met die staat wat toegegee het dat die vonnis te swaar is.
Die staat het ook toegegee dat streeklanddros Jan Greyvenstein die beginsel van seksuele gereedmaking (grooming) as strafverswaring teen Cramer oorweeg het, terwyl hy nie op dié aanklag tereggestaan het nie.
Geen getuienis van seksuele gereedmaking is ook aangebied nie.
Sy het Cramer se persoonlike omstandighede in ag geneem sowel as die lang tydsverloop tussen sy eerste verskyning in September 2010 in die hof en toe die verhoor in April 2016 afgehandel is.
Reinders het bevind dat daar dwingende en wesenlike omstandighede is om in sy geval van die voorgeskrewe minimum vonnisse af te wyk.